Document ID: 32012R0080

VYKONÁVACIE NARIADENIE KOMISIE (EÚ) č. 80/2012
z 31. januára 2012
stanovujúce zoznam biologických alebo chemických látok upravených v článku 53 ods. 1 písm. b) nariadenia Rady (ES) č. 1186/2009 ustanovujúceho systém Spoločenstva pre oslobodenie od cla
(kodifikované znenie)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1186/2009 zo 16. novembra 2009 ustanovujúceho systém Spoločenstva pre oslobodenie od cla (1),
keďže:
(1)
Nariadenie Komisie (EHS) č. 2288/83 z 29. júla 1983 stanovujúce zoznam biologických alebo chemických látok upravených v článku 60 ods. 1 písm. b) nariadenia Rady (EHS) č. 918/83 ustanovujúceho systém spoločenstva pre oslobodenie od cla (2) bolo opakovane (3) podstatným spôsobom zmenené a doplnené. V záujme jasnosti a prehľadnosti by sa malo toto nariadenie kodifikovať.
(2)
Článok 53 ods. 1 písm. b) a článok 53 ods. 2 nariadenia (ES) č. 1186/2009 upravuje priznanie oslobodenia od dovozného cla na biologické alebo chemické látky dovážané výhradne na neobchodné účely verejnými inštitúciami alebo ich organizačnými zložkami alebo oficiálne schválenými súkromnými inštitúciami, ktorých hlavným predmetom činnosti je vzdelávanie alebo vedecký výskum. Takéto priznanie oslobodenia od dovozného cla je však obmedzené na biologické alebo chemické látky, ktorých ekvivalenty sa nevyrábajú na colnom území Únie a ktoré sú uvedené v zozname vytvorenom v súlade s postupom uvedeným v článku 247a nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva (4).
(3)
Podľa informácií získaných od členských štátov žiadne ekvivalenty biologických alebo chemických látok uvedených v prílohe I k tomuto nariadeniu sa nevyrábajú na colnom území Únie.
(4)
Opatrenia upravené v tomto nariadení sú v súlade so stanoviskom Výboru pre Colný kódex,
PRIJALA TOTO NARIADENIE:
Článok 1
Zoznam biologických alebo chemických látok, ktorým môže byť priznané oslobodenie od dovozného cla podľa článku 53 ods. 1 písm. b) nariadenia (ES) č. 1186/2009 ustanovuje príloha I k tomuto nariadeniu.
Článok 2
Nariadenie (EHS) č. 2288/83 sa zrušuje.
Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe III.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 31. januára 2012

Labels: 3
15
1